Vestfyn: Den Fynske Motorvej blev torsdag middag spærret for al trafik i det østgående spor ved Gelsted. Det oplyste Fyns Politi på Twitter.

Politiet oplyste, at en lastbil var havareret og lækkede væske på vejbanen, og det var skyld i vejlukningen mellem afkørsel 55, Aarup, og 54, Vissenbjerg. Nyeste melding fra politiet lyder, at der er tale om den mindst farlige form for sennepsgas. Alt det lækkede væske er blevet inddæmmet og nu venter oprydningsarbejde og undersøgelser af, om der er sket lovovertrædelse.

Politi og beredskabsfolk er på stedet, og der henstilles til, at man følger deres anvisninger.

Ifølge Ritzau var der frygt for, at lastvognen lækkede sennepsgas. Derfor blev der i første omgang oprettet en sikkerhedszone på 50 meter rundt om køretøjet.

Efter uheldet med lastbilen og spærringen af vejen skete der ifølge politiet endnu et uheld på strækningen, hvor der har dannet sig kø mellem Aarup og Vissenbjerg. Man skal ifølge Vejdirektoratet regne med cirka 50 minutters ekstra rejsetid.

Fyns Politi oplyser klokken 13.15, at en vognbane er blevet genåbnet i det østgående spor - hvornår den anden vognbane åbnes, er uvist.